Ишиба Шигэрү

Ишиба Шигэрү (япон. 石破茂, 1957 оны 2-р сарын 4-нд төрсөн) - 2024 оны 9-р сараас хойш Японы Либерал Ардчилсан намын (ЛАН) ерөнхийлөгчөөр ажиллаж байгаа Японы улс төрч бөгөөд 1986 оноос хойш Төлөөлөгчдийн танхимын гишүүнээр ажиллаж байсан. 2007-2008 онд Японы Батлан ​​хамгаалахын сайд, 2008-2009 онд Хөдөө аж ахуй, ой, загас агнуурын сайд, 2012-2014 онд ЛАН-ын Ерөнхий нарийн бичгийн даргаар ажиллаж байсан. 2024 оны 10-р сарын 1-нд түүнийг Японы парламент Ерөнхий сайдаар томилсон бөгөөд нэг жил орчим ажиллаад, 2025 оны 9-р сарын 7-нд огцорч буйгаа мэдэгдсэн байна.

 Намтар 
Түүний эцэг улс төрч Ишиба Жиро 1958-1974 онд Японы Тоттори мужийн захирагчаар ажиллаж байгаад дараа нь Дотоод хэргийн сайдаар ажиллаж байсан юм. 

Ишиба Шигэрү Тоттори мужид дунд сургуульд сурчээ. Тоттори их сургуулийн ахлах сургуулийг төгсөөд Кэйо ахлах сургуульд шилжиж, дараа нь Токио хотын Кэйо их сургуульд хуулийн чиглэлээр суралцсан. 1979 онд сургуулиа төгсөөд Мицүи банканд ажиллаж эхэлсэн. Түүний эцэг нь 1981 онд нас баржээ. Эцгийнхээ найз байсан Ерөнхий сайд асан Танака Какүэй эцгийнх нь оршуулгын хорооны даргаар ажиллаж байсан бөгөөд түүнийг эцгийнхээ ажлыг үргэлжлүүлэхийн тулд улс төрч болохыг зөвлөсөн байна.  

Ийнхүү Ишиба эцгийгээ нас барсны дараа улс төрд оржээ. Ишиба 1986 оны бүх нийтийн сонгуулиар 29 настайдаа Төлөөлөгчдийн танхимд сонгогдсон. Парламентын гишүүний хувьд Ишиба хөдөө аж ахуйн бодлого, батлан ​​хамгаалах бодлогын чиглэлээр мэргэшсэн. Тэрээр Ерөнхий сайд Миязава Киичигийн танхимд Хөдөө аж ахуйн дэд сайдаар ажиллаж байсан ч 1993 онд ЛАН-аас гарч, Японы Шинэчлэлийн Намд элссэн. 

Ишиба Шигэрү 1997 онд хэд хэдэн нам дамжсаны дараа ЛАН-д буцаж ирээд Коизүми Жүн-Ичироо ерөнхий сайдын засгийн газарт Батлан ​​хамгаалах газрын дарга, Ерөнхий сайд Фүкүда Ясүогийн үед Батлан ​​хамгаалахын сайд, Ерөнхий сайд Асо Тарогийн үед Хөдөө аж ахуй, ой, загас агнуурын сайд зэрэг олон нэр хүндтэй албан тушаал хашиж байсан. 

Ишиба Японы ЛАН-ын удирдах албан тушаалд хэд хэдэн удаа нэр дэвшиж байсан нөлөө бүхий улс төрч юм. Анх 2008 онд тэрээр тавдугаар байрт орж, ялангуяа 2012, 2018 оны сонгуульд Абэ Шинзоотой өрсөлдөж байв. Тэрээр ЛАН-ын фракцуудыг шүүмжилж байсан ч 2015 онд өөрийн гэсэн Сүйгэцүкай фракцыг байгуулж, манлайлсан. Абэ Шинзоо огцорсны дараа Ишиба 2020 онд нэр дэвшсэн ч Сүга Ёшихидэгийн ард гуравдугаар байрт орсон. Тэрээр 2021 оны сонгуульд нэр дэвшихээс татгалзсан ч 2024 онд тав дахь удаагаа буюу сүүлчийн удаа нэр дэвшиж, хоёр дахь шатанд өрсөлдөгч Такаичи Санаэг ялж намын шинэ даргаар сонгогдон, Ерөнхий сайд Кишида Фүмиогийн залгамжлагч болжээ.

 Гадаад бодлого 
2013 оны Умард Солонгосын хямралын үеэр Ишиба Япон улс Умард Солонгосын эсрэг урьдчилан сэргийлэх цохилт өгөх эрхтэй гэж мэдэгдэж байсан. 

Оросууд Украин руу довтлох үеэр бичсэн дурсамж номдоо Ишиба Оросын түрэмгийллийг Хятадын Тайваньд хийж болзошгүй довтолгоотой адилтгах нь Хятадын заналхийллийг прагматик үнэлснээс илүү сэтгэл хөдлөлийн хариу үйлдлээс үүдэлтэй гэж үзсэн байна. Тэрээр Кишидагийн "Өнөөдрийн Украины үйл явдал маргааш Зүүн Азид болж магадгүй" гэсэн хэллэгийг шүүмжилсэн байна.

2024 оны 9-р сард Ишиба "АНУ-ын харьцангуй бууралт" нь Хятад, Орос, Хойд Солонгосын аюулгүй байдлын заналхийллийн эсрэг "Азийн НАТО" байгуулах шаардлагатай байж магадгүй гэж хэлж байсан. Сонгуулийн кампанит ажлын үеэр Ишиба Японы АНУ-тай эвсэх харилцааг дахин тэнцвэржүүлэх ёстой гээд Япон дахь Америкийн цэргийн баазуудад Японы хяналтыг нэмэгдүүлэхийг уриалсан юм.

Ишиба бол Тайванийн ардчиллыг тууштай дэмжигч юм. Үүний зэрэгцээ тэрээр Хятадтай сөргөлдөөн гэхээсээ илүү хүчтэй дипломат бодлого хэрэгжүүлж, харилцаатай байхыг уриалжээ. 

 Хувийн амьдрал 
Ишиба Шигэрү эхнэр Ёшикотой Кэйо их сургуульд оюутан байхдаа танилцжээ. Тэд 1983 онд гэрлэж, хоёр охинтой болсон.

Ишиба бол Христэд итгэгч, тухайлбал протестант шашинтай. Тэрээр 18 настайдаа Япон дахь Христийн Нэгдсэн Тоттори сүмд адислуулсан. Сүүлийн жилүүдэд тэрээр Эвангелийн Үндэсний залбирлын өглөөний цайнд оролцсон. Мөн өвөг дээдсийнхээ Буддын шашны булшинд очиж, Шинто шашны сүмд мөргөл үйлддэг байна.

Ангилал:Японы улс төрч
Ангилал:Японы Либерал Ардчилсан Намын дарга
Ангилал:Кэйо их сургуулийн төгсөгч
Ангилал:1957 онд төрсөн
Ангилал:Японы ерөнхий сайд
Ангилал:Японы батлан хамгаалахын сайд
Ангилал:Японы хөдөө аж ахуйн сайд
Ангилал:Японы Либерал Ардчилсан Намын гишүүн